*Likumprojekts*

**Grozījumi likumā "Par kultūras pieminekļu aizsardzību"**

Izdarīt likumā "Par kultūras pieminekļu aizsardzību" (Latvijas Republikas Augstākās Padomes un Valdības Ziņotājs, 1992, 10. nr.; 1993, 24./25., 36. nr.; Latvijas Republikas Saeimas un Ministru Kabineta Ziņotājs, 1995, 7. nr.; 2001, 24. nr.; 2003, 24. nr.; 2005, 11. nr.; 2008, 24. nr.; Latvijas Vēstnesis, 2009, 188. nr.; 2010, 183. nr.; 2013, 6. nr.; 2016, 2., 81. nr.) šādus grozījumus:

1. Izslēgt 7. panta otro un trešo daļu.

2. Papildināt likumu ar 8.1 pantu šādā redakcijā:

"**8.1 pants. Kultūras pieminekļu atsavināšana**

Atsavinot nekustamo īpašumu, kura sastāvā ir nekustamā īpašuma objekts, kuram Nekustamā īpašuma valsts kadastra informācijas sistēmā reģistrēts apgrūtinājums – Valsts aizsargājamais kultūras piemineklis vai zemesgrāmatā izdarīta atzīme par tiesību aprobežojumu, piemērojami šā likuma 8. panta nosacījumi. Zemesgrāmatu nodaļa par nepieciešamību nekustamā īpašuma atsavināšanas gadījumā piemērot šā likuma 8. panta pirmās daļas nosacījumus pārliecinās pēc Nekustamā īpašuma valsts kadastra informācijas sistēmas datiem vai zemesgrāmatā izdarītās atzīmes."

3. Papildināt otro nodaļu ar 11.1 pantu šādā redakcijā:

"**11.1 pants. Kultūras pieminekļa apgrūtinājuma reģistrācija**

Nekustamā īpašuma objekta apgrūtinājumus, ko nosaka valsts aizsargājamais kultūras piemineklis, reģistrē Nekustamā īpašuma valsts kadastra informācijas sistēmā atbilstoši normatīvajiem aktiem kadastra objekta reģistrācijas un kadastra datu aktualizācijas jomā."

4. Izslēgt 14. panta ceturto daļu.

5. Papildināt pārejas noteikumus ar 4. punktu šādā redakcijā:

"4. Zemesgrāmatu nodaļa atzīmi par tiesību aprobežojumu, kas saistīts ar nekustamā īpašuma atzīšanu par kultūras pieminekli, dzēš izskatot nostiprinājuma lūgumu, kas saņemts pēc programmatūras, kas nodrošina šā apgrūtinājuma reģistrāciju Nekustamā īpašuma valsts kadastra informācijas sistēmā, izstrādes".

Likums stājas spēkā 2019. gada 1.decembrī.

Tieslietu ministrs Dzintars Rasnačs

Iesniedzējs:

tieslietu ministrs Dzintars Rasnačs